‘Krisis in tronke,’ sê DA oor berigte van omkopery, dwelmsmokkelaryDie DA sê berigte van dwelmsmokkelary en die omkoop van tronkbewaarders by die Leeuhof-gevangenis is tekenend van ‘n krisis in die stelsel. “Onthullings in die media dat bewaarders by Leeuhof gevangenes help om verskeie items by die tronk in en uit te smokkel is verregaande en ‘n simptoom van ‘n stelsel wat in krisis is,” het James Selfde, DA-LP, in ‘n verklaring gesê. City Press het Sondag berig die Leeuhof-gevangenis in Vereeniging is deurspek met korrupsie en dat bewaarders betaal word om dwelms in te smokkel en selfs jeugdige gevangenes verskaf om deur ander gevangenes verkrag te word. Die bewerings is gemaak deur Eugene Viljoen, ‘n verhoorafwagtende gevangene, wat honderde SMS’e en talle selfoonfoto’s aan die koerant gestuur het oor die toestande in dié tronk. “Hier word dagga, selfone, mandrax en heroïen gesmokkel, alles teen ‘n prys. Bewaarders doen enigiets vir geld. Almal is korrup,” het Viljoen aan die koerant gesê. Selfe het in reaksie hierop gesê dat die dissiplinêre-stelsel vir tronkwerknemers wat die reëls verbreek meer effektief geïmplementeer moet word. “Dissiplinêre prosedures moet vinnig uitgevoer word aangesien daar op die oomblik geen onmiddellike gevolg vir geskorste amptenare is nie en sommige vir maande selfs jare net geskors bly.” Selfe sê klopjagte moet op ‘n gestandaardiseerde manier by alle gevangenisse in die land gedoen word. “Suid-Afrika se gevangenisse gaan ‘n broeines van geweld, korrupsie, skandaal en menseregteskendings bly indien dié probleme nie opgelos word en daar op rehabilitasie gefokus word nie.” – Sapa